Anne Grete Holmsgaard (SF), 2008-05-06:
Danmark har endnu en kort stund et forbud mod at brænde kul af på to store kraft-varme-værker, nemlig Avedøre 2 her i København og Skærbæk i Sønderjylland.
Tænk, hvis man nu lagde det ud som sådan en almindelig gættekonkurrence til folk og spurgte: Hvad vil en ophævelse af sådan et forbud føre til?
Vil det mest sandsynligt føre til mere kulforbrug eller mest sandsynligt til mindre kulforbrug?
Jeg gætter på, at hen ved 100 pct. nok vil svare: Mon ikke det vil føre til mere kulforbrug?
Det er vel nogenlunde det samme, som hvis man siger, at man ophæver en fartbegrænsning.
Vil det så føre til, at folk kører langsommere, eller vil det føre til, at de kører hurtigere?
Ah, det vil nok sandsynligvis føre til, at de kører hurtigere.
Derfor undrer det mig egentlig, at Venstres ordfører heroppefra har så svært ved at svare på det her spørgsmål: Vil det føre til, at Danmark bruger mere kul eller mindre kul?
Jeg tager det egentlig som et udtryk for, at Venstres ordfører synes, at det her forslag måske ikke er helt godt; det er måske alligevel et rigtig dårligt signal at sende ud, halvandet år inden Danmark er vært for et stort klimatopmøde, hvor det er fantastisk vigtigt, at vi når en ambitiøs aftale, som indebærer, at alle lande forpligter sig over for hinanden, men at de rige lande forpligter sig mest til at reducere deres CO2-udslip.
Det er måske også lidt svært at få det til at hænge sammen med statsministerens udtalelser om et Danmark, der skal være uafhængigt af fossile brændsler, altså kul, naturgas og olie, når man så starter med at give lov til at bruge kul på nogle værker, som ikke må bruge kul i dag.
Det tror jeg faktisk er et ret svært budskab at få igennem.
Sagen er jo også, at det her forslag ikke er et forslag, der er lavet for at styrke Danmarks klimapolitik og for at give et klart signal til omverdenen om, hvor dygtige vi er, og om, hvordan vi virkelig kan udvikle vedvarende energi og herunder bruge mere biomasse.
Det er først og fremmest et forslag, der er udtænkt i DONG af - måske med glæde DONG's tidligere hovedaktionær, som nu sidder i en anden funktion her ved siden af mig, fordi man på det tidspunkt havde nogle lavere kulpriser, og fordi man i DONG mener, at det vil være rigtig godt at få lov til at bruge kul på Avedøre 2, og hvorfor ikke også på Skærbæk, der i dag fyrer med naturgas, som har et væsentligt lavere indhold af CO2 end kul?
Det er noget rigtigt bras, der sker her, og jeg er på Danmarks vegne ked af, at det her forslag bliver vedtaget, også selv om det er med et snævert flertal; det bliver det jo ikke bedre af, for vedtaget bliver det.
Og det betyder altså, at Danmarks kulforbrug alt andet lige vil øges i modsætning til det, der burde være en del af en ambitiøs klimapolitik: at det vil falde.
Der er en spinkel chance for, at det ikke går helt så galt, men så skyldes det ikke den her beslutning, så skyldes det noget andet, nemlig at kulpriserne er steget.
De er nogenlunde fordoblet siden sidste år, og investeringsbanken Goldman Sachs siger, at de forventer, at priserne stiger endnu mere.
Dermed er der en spinkel chance for, at det ikke fører til mere kul, men det skyldes altså ikke en aktiv politisk beslutning fra regeringens og Dansk Folkepartis side, men derimod noget andet, som måske redder os fra at bruge mere kul.
Det er selvfølgelig ikke holdbart at lave klimapolitik på den måde, og det er klart, at man i omverdenen vil undre sig over, at Danmark, der har et af verdens store biomassefyrede anlæg, nu går hen og siger: Jamen det skal også have lov til at fyre med kul.
Og det er i et land, hvor 40 pct. af vores CO2-udslip kommer fra kulfyring - det er faktisk rigtig meget - og hvor vi har et højere gennemsnitligt udslip af CO2, end de andre lande i gennemsnit har på EU-plan.
Det er noget rigtig bras, det, der sker her.
Regeringspartierne og Dansk Folkeparti siger så: Jamen det betyder ikke en pind, for vi har jo et kvotesystem.
Nu er jeg tilhænger af kvotesystemet, men jeg er jo heller ikke naiv.
Kvotesystemet er endnu et umodent system, som mangler at bevise sin styrke, og det gør det af to årsager.
For det første er der delt for mange kvoter ud, det ved alle det er blevet strammet op nu - men for det andet er der også et stort hul i kvotesystemet, som betyder, at man kan købe kvoter uden for EU til billigere priser, end man kan købe dem for i EU, og uden at man har sikkerhed for, at det rent faktisk nedbringer CO2-udslippet.
Det er nogle problemer, som alle de ordførere, der sidder i salen i dag, udmærket kender, så derfor: Tal nu rent - og fortryd i sidste øjeblik.